text: 10-årig hædres for at have reddet sin ven op af iskold sø
  20 maj 2017 kl. 14.02
  10-årige Carl Emil Smith fra Børkop reddede i vinters sin ven op af den iskolde sø ved Børkop Mølle efter vennen var gået gennem isen. Lørdag modtog Carl Emil Den Gyldne Sofus for sin indsats.
  Der var ikke meget tid at handle i, da 10-årige Carl Emil Smith så sin ven Tobias Hjorth falde i søen ved Børkop Mølle og gå gennem isen og ned i det iskolde vand.
  Heldigvis tøvede Carl Emil Smith ikke med at gribe fat i sin vens arm og trække ham op af vandet. Herefter hjalp han Tobias Hjorth ind i restauranten ved Børkop Mølle og sørgede for, at han fik sit våde tøj af, noget varmt at drikke og ringet efter sine forældre.
  Carl Emil Smith lånte vennen sin jakke og ventede sammen med ham, til Tobias Hjorths mor ankom.
  Det er Tobias Hjorth selv, der har valgt at nominere Carl Emil Smith. ”Han er en helt”, skriver han blandt andet i indstillingen af sin ven.
  Det er Falck og Børneulykkesfonden, der uddeler prisen en gang årligt til særligt heltemodige børn.
  